Tänases osas räägin kolmapäeval, 29. juulil 2009 peetud sünnipäevapiknikust Elvas Paisjärve ääres.    Elva  Paisjärv on üks äraütlemata kena paik, ehkki vesi on seal üpris külm (läbivooluga järv ikkagi ja ilmselt ka allikatoitega). Paar aastat tagasi paigutati järve ümber kulgeva matkaraja äärde ka hulk linnas toimunud puuskulptuuride võistluse käigus valminud taieseid. Need sobivad sinna suurepäraselt ning teevad järvest ja järveäärsest ühe kõige muinasjutulisema kohaliku vaatamisväärsuse. Käime seal perega ikka vahest jalutamas, kui ilm lubab.    Seekord oli päevakorral minu sünnipäeva tähistamine  kohaliku pere ringis. (Oma lähim pere ja muud käepärast olnud sugulased.) Et eelmised päevad olid seiklemise tähe all möödunud, siis tõhusaid ettevalmistusi polnud viitsinud teha. Samas ka ilm oli ilus. Ja nii sündiski mõte pidada sünnipäevaüritus ära piknikuvormis ning ühildada tordisöömine ja šampusejoomine ümber-järve retkega, ühtlasi ka neid puuskulptuure fotole jäädvustades, mida juba ammu olin tahtnud teha.    Mõeldud-tehtud.    Sünnipäevalisi oli omadega kokku 7. Just paras seltskond  väikeseks eineks ja sellele järgnevaks ümber järve tuuritamiseks.    Pildireportaaži toimunust võib näha SIIT. (Samas jällegi inimesi seal kuigivõrd esitletud ei ole - aga loodusvaateid ja kujusid täiesti piisavalt.)    Kellel huvi, võib mõnel kenal päeval tulla ja oma silmaga ka need kujud üle vaadata. Kahju ainult, et ahned vandaalid ühe skulptuuri (väga kena kusjuures) juba üpris ülespaneku järgselt ära on varastanud. Ei  mõista ma inimesi, kes kohe kuidagi ilusaid asju ilma ahnitsemata vaadata ei suuda ning teistelegi silmarõõmu jätmise asemel iseendale varastavad ja minema tassivad.